
FORORD

Denne boka bygger i det vesentlige på innlegg fra et seminar som ble avviklet våren 2011 på Sola Strand Hotel og Åna fengsel i Rogaland. Seminarets tittel var «Straff som virker — før og nå.»

Et av målene med seminaret var å løfte fram de historiske erfaringene med de ulike straffeformene i norsk kriminalomsorgshistorie. Var det bare negative resultater å hente ut av tiltaket, eller er det noe å bygge videre på i dag? Og de forslag til nyordninger som fremmes i dag, er de nye eller er de resirkulering av eldre velprøvde ideer? Dersom det er korrekt at de viktigste spørsmålene ikke er stilt og de endelige konklusjonene ikke er trukket, risikerer vi ikke da å gjenta fortidas feilgrep?

Det er kun ved å se i våre kriminalpolitiske, historiske sladrespeil at vi kan lære om det som skal være framtidas kriminalpolitikk. Ved å sette fortidas lærdommer på dagsorden, ønsket arrangørene av seminaret å kaste lys over dagens og framtidas straffeformer. Og viktigere: Tar dagens stortingsmelding om kriminalomsorg, «Straff som virker — mindre kriminalitet — tryggere samfunn», tilstrekkelig hensyn til de lærdommer vi kan trekke av vår historie?

Bidragene i boka kommer fra representanter fra Universitet i Bergen, Fylkesmannen i Hordaland, presse, Kriminalomsorgens utdanningssenter (KRUS) og Kriminalomsorgens sentrale forvaltning (KSF).

En redaksjonskomité har arbeidet med å tilrettelegge antologien. Redaksjonskomiteen har bestått av Inger Marie Fridhov fra KSF, Torfinn Langelid fra Fylkesmannen i Hordaland og Ståle Olsen fra Kriminalomsorgen region sørvest. Sistnevnte er også redaktør for boka.

Takk til alle som har bidratt til realisering av boka.

For redaksjonskomiteen

Ståle Olsen


VIRKER STRAFF?

STÅLE OLSEN

Virker straff? Det finnes enkle svar på dette spørsmålet. Denne boka gir ingen slike enkle svar. Det siste århundret har den politiske strategien i Norge vekslet mellom å stramme til og å løsne tommeskruen på straffesaksfeltet. To retninger har stått mot hverandre: Den som går inn for en strengere reaksjonsform med lengre fengselsstraffer, og den som hevder at det viktigste med straffen er dens innhold og at den ivaretar den straffedømtes behov for rehabilitering. Begge retninger har påberopt seg samfunnsvern som et viktig motiv for sine standpunkter. Forenklet kan vi uttrykke det som et skille mellom «de harde» og «de myke». I tabloide medier gjengis disse gjerne som henholdsvis «realistene» og «idealistene». Om virkeligheten hadde vært så endimensjonal, ville det være enkelt å forstå kriminalitetens og straffens vesen.

Opp gjennom historien har det vært utkjempet mange slag om den riktige måten å angripe kriminalitetens vesen på. Dette kom særlig til uttrykk på 1970-tallet, da justisminister Inger Louise Valle ble angrepet for å være ansvarlig for en nedbygging av straffereaksjoner og frislipp av kriminelle. Omstendighetene var preget av at troen på straffens reelle virkning var blitt svekket. Uansett hvilke reaksjoner en satte inn, mente en at resultatet ble det samme. Overbevisningen samlet seg i slagordet «Nothing works» (ingenting nytter). Denne overbevisningen var basert på en gjennomgang av en rekke forskningsrapporter fra europeiske og amerikanske kriminologer om fengselsstraffens virkning. Et stykke ut på 1990-tallet ble det foretatt en ny gjennomgang av de samme forskningsrapportene. Denne gangen kom forskerne til en annen konklusjon. De fant at visse tiltak virket for enkelte innsatte, og det ble derfor for enkelt å avskrive samtlige tiltak under straffegjennomføring med at de var forgjeves. Det ble etablert en fornyet overbevisning om at det ikke kom ut på det samme at en fange ble sittende uvirksom i cellen sin for å sone sin straff som at det ble tilrettelagt med aktivitetstilbud, opplæring og arbeid under soningen. Denne fornyede innsikten ble oppsummert i uttrykket «Something works» (noe nytter).

Tilbakefallstall i bedring

Ferske norske og nordiske undersøkelser peker også på at den etablerte «sannhet» om at fengsel og straff utelukkende har negative konsekvenser, ikke står til troende. Lenge har praktikere innenfor straffegjennomføringsfeltet vært henvist til utenlandsk forskning når de er blitt spurt om hvorvidt straff virker – målt i forhold til tilbakefallsprosenten. Beskjemmet har de måttet svare at det kan de vanskelig dokumentere, men at utenlandsk forskning peker i retning av at det er mellom 60 og 80 prosent risiko for at en domfelt som en gang har sonet en fengselsstraff, vil returnere til fengselet. En nordisk forskningsrapport fra 2010 viser at den reelle tilbakefallsprosenten i Norden ligger mellom 20 og 30 prosent. Norge ligger lavest med omkring 20 prosent. Tallene er gitt med utgangspunkt i en toårsperiode (2003–2005) og tar hensyn til hvem av de straffedømte som to år etter reaksjonens utløp igjen ble registrert i kriminalomsorgens dataregister (Skardhamar og Telle 2009).

En norsk undersøkelse fra 2009 viser at 27 prosent av alle menn som ble løslatt fra norske fengsler i 2003, innen utgangen av 2006 var blitt fengslet igjen. Forlenges perioden til fire år etter løslatelsen, er 30 prosent av de løslatte registrert med ny innsetting i fengsel (Retur. En nordisk undersøgelse av recidiv blant klienter i kriminalforsorgen 2010). Funnene fra disse to undersøkelsene gir oss derfor et annet bilde av straffens utilsiktede konsekvenser.

Det er ikke en ønskelig situasjon at tidligere straffedømte skal tape ytterligere terreng med hensyn til deltakelse i samfunnslivet. Det legges i dag stor vekt på at de skal komme styrket ut av straffegjennomføringen – med hensyn både til formell kompetanse gjennom utdanning/opplæring og til arbeidspraksis. De mer oppløftende tilbakefallstallene gir ikke kriminalomsorgen noen grunn til å slå seg for brystet, men det gir et noe mer nyansert bilde av den oppfatningen som i mange år har vært rådende om en tilbakefallsproblematikk som syntes uløselig. Det er også viktig å poengtere at den relativt lave tilbakefallsprosenten i Norge og Norden ikke gir oss noen rett til å hevde at vi har funnet det endelige svaret på hvordan vi best kan bekjempe kriminalitet. At tidligere straffedømte avstår fra å begå ny kriminalitet, er bare én av indikatorene vi har for å evaluere straffegjennomføringens virkning. Det gir oss ingen sikker viten om savn, lidelser og brutte forhåpninger som den enkelte straffedømte måtte ha gjennomgått.

Kvalitativt bedre straffegjennomføring

I de siste åra har det skjedd en betydelig satsing på innholdssiden i norsk kriminalomsorg. I tillegg til innføring av nye straffeformer i frihet som straffegjennomføring med elektronisk kontroll, dommerledet narkotikaprogram og program mot ruspåvirket kjøring er det gjort mye for å utvide opplæringstilbudet, programvirksomheten og etablering av rusbehandling i utvalgte fengsler.

Et av målene med denne boka er å løfte fram de historiske erfaringene som er blitt gjort med de ulike straffeformene. Har det bare vært negative resultater å hente ut av tiltaket, eller finnes det noe å bygge videre på i dag? Og forslagene til nyordninger som fremmes i nyere politiske styringsdokumenter, er de nye, eller er de resirkulering av eldre velprøvde ideer? Dersom det er korrekt at de viktigste spørsmålene ikke er stilt, og at de fullstendige oppsummeringene ikke er gjort – risikerer vi ikke da å gjenta fortidas feilgrep? Det er kun ved å se i våre historiske kriminalpolitiske sladrespeil at vi kan lære om det som skal bli framtidas kriminalpolitikk. Tar den aktuelle kriminalomsorgspolitikken tilstrekkelig hensyn til de lærdommer vi kan trekke av vår historie?

Disse spørsmålene er det vi stiller i denne boka. Boka tar ikke mål av seg til å gi den endelige oppskriften på hva som virker, og hva som ikke virker rehabiliterende i forbindelse med straffegjennomføringen. Likevel, vi vet i dag en del om hva som kan bidra til en redusert tilbakefallsprosent blant dem som har begått et lovbrudd og har måttet sone straffen. Vi vet med rimelig stor grad av sikkerhet at et restriktivt og undertrykkende regime overfor dem som soner en fengselsstraff, vil gi mange bitre og hevngjerrige straffedømte som resultat. Videre vet vi at individuelt tilrettelagte aktivitetstilbud i form av arbeid og opplæring har en positiv innvirkning på innsattes evner og vilje til å leve et liv uten kriminalitet etter løslatelsen. Praktikerne innen kriminalomsorgsfeltet mener også å kunne fastslå at en gradvis overføring til lavere former for sikkerhet fram mot løslatingstidspunktet gjør en straffedømt bedre i stand til å takle overgangen til frihet.

Kontinuerlig evaluering og forskning

Denne kunnskapen er ikke gitt en gang for alle. Den må stadig oppdateres og gjenfortelles. Og her er vi kanskje ved sakens kjerne: Det må gjennomføres regelmessige evalueringer og ny forskning på de tiltak som iverksettes for domfelte både i fengsel og under friere forhold. Mange av disse tiltakene er begrunnet ut fra ulike motiver: noen fordi de er billigere enn andre, noen fordi vi mener å tro at de har en preventiv virkning på tilbakefall til ny kriminalitet. Den sikre viten om hva som virker best, er det imidlertid bare en møysommelig og grundig forskningsbasert evaluering som kan gi svar på.

Det har vært forsket en del på fengselsforhold i Norge. Mye av denne forskningen har hatt som utgangspunkt – og konklusjon – at det å gjennomføre straff i fengsel utelukkende er skadelig og bør begrenses til et minimum. Det foreligger få større anlagte undersøkelser som måler virkningen av de tiltak som er iverksatt under soning for å bedre de straffedømtes evne til å fungere bedre etter løslatelsen. Enkelte av bidragsyterne til denne boka peker på nødvendigheten av at det som iverksettes av nye tiltak, må ha et vitenskapelig og forskningsbasert fundament. I stor grad er de nye tiltakene som iverksettes, kopier av utenlandske originaler. Eksempelvis er de mange kognitive mestringsprogrammene som er introdusert i norske fengsler det siste tiåret, i stor grad basert på effektforskning gjort i andre land. Det er ikke gitt at programmene vil kunne oppnå de samme resultatene innenfor rammene av norsk kultur og livsstil. Det straffegjennomføringsregimet de til enhver tid politiske myndigheter ønsker å etablere, blir særlig utfordret ved dramatiske og spektakulære hendelser. Eksempler her kan være Baneheia-saken i 2000 og terroraksjonen og voldsdåden 22.07.2011. Det er noe særnorsk med den tilbakeholdte og avmålte reaksjonen som har kommet etter de sistnevnte ugjerningene. I et annet land kunne den politiske retorikken utvilsomt ha vært av mer hardtslående karakter. Det er likevel for tidlig å trekke noen konklusjoner om hva de kriminalomsorgsfaglige konsekvensene av disse handlingene kan bli. Kanskje vil det de nærmeste åra oppstå et helt annet klima og syn på kriminelle (volds)handlinger enn det vi har vært vant til her til lands. Uansett utfall vil disse hendelsene sette vårt humane strafferettsregime på en del prøver. Det framherskende norske, humanistiske menneskesyn vil bli utfordret ikke bare innenfra, men også fra publikum og det politiske miljøet. Et av kapitlene i denne boka ser nærmere på utviklingen av menneskesynet innen norsk kriminalomsorg de siste tiåra.

Straffegjennomføring har alltid hatt et element av kontroll og disiplinering over seg. Dette gir seg ulike uttrykk i alt fra arkitektur til straffens begrunnelse og innholdet i gjennomføringen av den. Aktivisering har lenge vært betraktet som viktig. På et tidspunkt skulle arbeid på festningene oppleves som et onde, samtidig som det bidro til å bygge ut militære og samfunnsnyttige institusjoner. I våre dager har aktivitetsplikten under straffegjennomføringen fortsatt en samfunnsmessig begrunnelse: Straffedømte skal virke som lovlydige borgere i samfunnsmessig viktige yrker etter at de er løslatt. Ondet ved straffegjennomføringen er derimot begrenset til selve frihetsberøvelsen, og arbeidet er ikke lenger ment som et onde. Arbeid er også likestilt med andre former for aktivitet, som opplæring og deltakelse i programvirksomhet. Denne utviklingen avspeiler en forskyvning fra straff som en rendyrket påføring av lidelse til våre dagers vekt på tilføring av kompetanse innen både arbeidstilbud, opplæring og programvirksomhet. I norske fengsler har særlig opplæring vokst kraftig de siste åra. I perioden 2005–2010 steg antallet innsatte som deltok i undervisning i fengslene, fra 960 til 1750. Denne veksten har i betydelig grad sin bakgrunn i flere rapporter og vitenskapelige avhandlinger som har pekt på den positive rehabiliterende effekten av undervisning bak murene.

Å sone en straff er på mange områder et vrengebilde av det de fleste av oss opplever i det fri. Tilsynelatende små og ubetydelige forhold kan bli blåst opp til ugjenkjennelige proporsjoner. Opphold bak murene i lengre tid kan gi uheldige og til dels skadelige følger for den enkelte innsatte. Dette er forhold som vanskeliggjør tilpasning til tilværelsen etter løslatelsen. Norsk kriminalomsorg legger derfor vekt på det som kalles normaliseringsaspektet: De instanser som gir tilbud til befolkningen utenfor fengslenes murer, skal også gi det innenfor. Derfor har tilbudene om helsetjenester, bibliotek, prestetjenester, NAV og skole sin naturlige plass i fengslene. Personalet innenfor disse tjenestene er alle ansatt i sine respektive sektorer utenfor kriminalomsorgen. De kalles derfor ofte «importerte tjenester». Normaliseringsaspektet blir også forsøkt lagt til grunn på andre områder, som arbeid, fritid, matstell, innkjøp og lignende. At dette vanskelig lar seg gjennomføre fullt ut, er innlysende. Hva gjør en som innsatt når en får lyst på en appelsin og det er sju dager til handlevarene ankommer? Eller hvilke muligheter har en for å gjennomføre en konsultasjon med sin NAV-kontakt når telefon eller Internett ikke er tilgjengelig før om en uke eller ikke i det hele tatt?

Samfunnsutvikling og straff

Hvor humant et samfunn er, avspeiles blant annet i dets straffesystem. Ser vi hundre år tilbake i norsk straffesystems historie, finner vi mange fenomener som vi i dag ikke vil nøle med å kalle «middelalderske». At innsatte langt inn i forrige århundre kunne pryles med spanskrør, og at det var alminnelig med disiplinærstraff i form av mørk enecelle med vann og brød, opprører oss i dag.

Et annet fenomen som er lett registrerbart, er at store deler av offentligheten har en oppfatning av straff og straffegjennomføring som ikke har fulgt den faglige og politiske utviklingen av straffeformer og straffegjennomføring. Det kan se ut til at manges oppfatning av straff er det siste bevissthetsområdet som «moderniseres». I andre sammenhenger snakker man om et kulturelt etterslep («cultural lag») når folks oppfatninger og holdninger kommer i utakt med en (teknisk) utviklingstrend. I sammenheng med straff har denne uoverensstemmelsen med grunnleggende verdier som synet på menneskeverd og verdier å gjøre. Denne boka er også et forsøk på å bygge bro over disse motsetningene. Om hundre år er det kanskje noen som vil undre seg over vårt alderdommelige straffesystem.

Sandnes, mai 2012

Ståle Olsen

